精衛詩
作者：呂本中
朝代：宋

paragraphs: 西山有鳥，其狀如烏。
名曰精衛，其名自呼。
精衛堙海，不堙不止。
問誰之報，云帝之子。
帝子女娃，往游不還。
精衛求之，不敢有安。
海流不改，汝堙不遷。
嗟哉精衛，志則可憐。
我昔讀書，惟聖之求。
竭力從之，以春及秋。
老人宴居，審吾之學。
惟時友朋，日就雕琢。
聖言甚微，吾意則近。
近以識微，退或有進。
三年于曹，惟罪之恐。
人雖甚厭，子亦不勇。
舒舒其雲，沄沄其水。
子不與歸，而曰有以。
豕羊在牢，芻秣之戀。
烹庖及之，抑又誰怨。
予學日遠，子道日疏。
有愧精衛，其誰與居。
精衛之飛，不必戾天。
子之不如，寧有智焉。
惟作與否，愚智之擇。
小人作詩，惟一勸百。